На основу члана 8. Закона о буџету Републике Србије за 2024. годину („Службени гласник РС”, бр. 92/23 и 79/24) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ИЗМЕНАМА УРЕДБЕ О УТВРЂИВАЊУ ПРОГРАМА ЗА ПОДСТИЦАЈ РАЗВОЈА ПРЕРАЂИВАЧКИХ КАПАЦИТЕТА У ОБЛАСТИ ЛОВА, РИБАРСТВА, ПРОИЗВОДЊЕ ВИНА, ПИВА И ЈАКИХ АЛКОХОЛНИХ ПИЋА У 2024. ГОДИНИ

Члан 1.

У Уредби о утврђивању Програма за подстицај развоја прерађивачких капацитета у области лова, рибарства, производње вина, пива и јаких алкохолних пића у 2024. години („Службени гласник РС”, број 58/24), у Програму за подстицај развоја прерађивачких капацитета у области лова, рибарства, производње вина, пива и јаких алкохолних пића у 2024. години, у Одељку 1. ПРЕДМЕТ став 1. мења се и гласи:

„Законом о буџету Републике Србије за 2024. годину („Службени гласник РС”, бр. 92/23 и 79/24), у члану 8, у оквиру Раздела 21 - Министарство привреде, Главa 21.0, Програм 1509 - Подстицаји развоју конкурентности привреде, Функција 410 - Општи, економски и комерцијални послови и послови по питању рада, Пројекат 4002 - Подршка развоју предузетништва, Економска класификација 451 - Субвенције јавним нефинансијским предузећима и организацијама, опредељена су средства у износу од 1.770.000.000,00 динара, намењена за реализацију пројекта Подршка развоју предузетништва. Од наведеног износа, 50.000.000,00 динара намењено је за спровођење Програма за подстицај развоја прерађивачких капацитета у области лова, рибарства, производње вина, пива и јаких алкохолних пића у 2024. години (у даљем тексту: Програм).”

У Одељку 5. ФИНАНСИЈСКИ ОКВИР у ставу 1. тачка 1) мења се и гласи:

„1) бесповратна средства од стране Министарства привреде у укупном износу од 50.000.000,00 динара;”.

У Одељку 8. ПРАЋЕЊЕ РЕАЛИЗАЦИЈЕ ПРОГРАМА став 5. мења се и гласи:

„Фонд ће опредељени износ од 110.000.000,00 динара пренети у буџет одмах након ступања на снагу ове уредбе, а на основу инструкције Министарства, док ће сва неутрошена средства од преосталог износа од 50.000.000,00 динара у року од десет дана од подношења Извештаја о реализацији програма пренети у буџет Републике Србије, осим уколико Влада посебним актом не распореди та средства за реализацију Програма за исте намене.”.

Члан 2.

Ова уредба ступа на снагу наредног дана од дана објављивања у „Службеном гласнику Републике Србијеˮ.

05 Број: 110-9743/2024-1

У Београду, 24. октобра 2024. године

В Л А Д А

ПРЕДСЕДНИК

Милош Вучевић,с.р.